**PROGRAMUL OPERAȚIONAL CAPITAL UMAN – PROGRAMUL OPERAȚIONAL REGIONAL**

**DEZVOLTARE LOCALĂ PLASATĂ SUB RESPONSABILITATEA COMUNITĂȚII**

**ORIENTĂRI PENTRU GRUPURILE DE ACȚIUNE LOCALĂ PRIVIND IMPLEMENTAREA STRATEGIILOR DE DEZVOLTARE LOCALĂ**

**LA NIVELUL ORAȘELOR CU PESTE 20.000 LOCUITORI**

**Etapa a III-a mecanismului DLRC**

**Octombrie 2017**

Cuprins

[**Orientări pentru Grupurile de Acţiune Locală privind implementarea Strategiilor de Dezvoltare Locală** 3](#_Toc493848325)

[**1. Etape premergătoare lansării apelurilor de propuneri de proiecte la nivelul GAL** 3](#_Toc493848326)

[1.1. Semnarea contractului de finanțare pentru cheltuielile de funcționare GAL 3](#_Toc493848327)

[1.2. Elaborarea procedurii de selecție a propunerilor de proiecte de către GAL 3](#_Toc493848328)

[**2. Desfășurarea procesului de evaluare și selecție a propunerilor de proiecte la nivelul GAL** 4](#_Toc493848329)

[2.1. Lansarea apelurilor de propuneri de proiecte de către GAL 4](#_Toc493848330)

[2.1.1. Elemente obligatorii ale apelurilor de propuneri de proiecte 5](#_Toc493848331)

[2.1.2. Criteriile minime de eligibilitate 5](#_Toc493848332)

[2.1.3. Criterii orientative de prioritizare și selecție a proiectelor: 11](#_Toc493848333)

[2.2. Evaluarea și selecția proiectelor de către GAL 12](#_Toc493848334)

[2.2.1. Constituirea Comitetului de Selecție 12](#_Toc493848335)

[2.2.2. Evitarea conflictului de interese în procesul de evaluare și selecție a proiectelor 12](#_Toc493848336)

[2.2.3. Procedura de evaluare și selecție a propunerilor de proiecte 13](#_Toc493848337)

[**3. Verificarea pachetului de propuneri de proiecte selectate de către GAL la nivelul CCS** 15](#_Toc493848338)

[**4. Depunerea proiectelor selectate in sistemul informatic** 16](#_Toc493848339)

**Anexa 1. Model fișa propunere de proiect POR**

**Anexa 2. Model fișa propunere de proiect POCU**

**Anexa 3. Definițiile indicatorilor de rezultat și realizare POCU, OS 5.1.**

**Anexa 4. Indicatori POCU aferenți Obiectivului Specific 5.1**

**Anexa 5. Model Raport se Selecție GAL**

# Orientări pentru Grupurile de Acţiune Locală privind implementarea Strategiilor de Dezvoltare Locală

Prezentul document cuprinde îndrumări utile pentru GAL-uri în vederea pregătirii pentru procesul de implementare a Strategiilor de Dezvoltare Locală DLRC și îndeplinirii atribuțiilor ce le revin, în conformitate cu prevederile art. 34 al Regulamentului (EU) Nr. 1303/2013. Documentul punctează principalele etape ale mecanismului DLRC după aprobarea Strategiilor de Dezvoltare Locală de către Comitetul Comun de Selecție, pentru a fi finanțate din Programul Operațional Regional și Programul Operațional Capital Uman.

# Etape premergătoare lansării apelurilor de propuneri de proiecte la nivelul GAL

# Semnarea contractului de finanțare pentru cheltuielile de funcționare GAL

GAL-urile ale căror SDL au fost selectate spre finanțare vor semna la nivelul AMPOCU un contract de finanțare pentru costurile de funcționare legate de gestionarea implementării SDL și animarea comunității, conform acțiunilor asumate în SDL și în limita a 15% din bugetul total POCU aferent SDL. Detalii privind Procedura de contractare a cheltuielilor de funcționare GAL vor fi publicate și transmise GAL de către AMPOCU.

# Elaborarea procedurii de selecție a propunerilor de proiecte de către GAL

Pentru implementarea SDL, GAL-urile au obligația elaborării unei ***proceduri*** în care să fie descris procesul de evaluare şi selecţie a propunerilor de proiecte POR/POCU aferente SDL.

Procedura va cuprinde:

* **etapele și și modul de organizare a procesului de evaluare și selecție a propunerilor de proiecte**;
* **modelele-cadru ale fișelor de proiecte** POR/POCU[[1]](#footnote-1) care vor fi depuse de beneficiari;
* **Metodologia de evaluare și selecție a propunerilor de proiecte:** 
  + **criteriile de evaluare și selecție**:
    - criteriile minime de eligibilitate pe care trebuie să le îndeplinească solicitantul și proiectul;
    - criteriile de prioritizare și selecție a proiectelor pentru respectivul apel, în conformitate cu obiectivele și indicatorii SDL aferenți;
  + **punctajul** maxim acordat pentru fiecare criteriu şi punctajul minim pe care trebuie să-l obţină un proiect pentru a fi selectat;
  + încadrarea proiectelor în **bugetul** aferent intervenției;
  + **modalitatea de anunţare a rezultatului** procesului de selecţie (data și modul de notificare a solicitanţilor, procedura de soluționare a contestatiilor).
* **Regulamentul de organizare și funcționare a Comitetului de Selecţie** la nivelul GAL;

Procedura de selecție trebuie să respecte următoarele condiții:

* să fie nediscriminatorie și transparentă;
* să cuprindă criterii obiective în ceea ce privește selectarea proiectelor;
* să evite conflictul de interese;
* să asigure că la nivelul decizional privind selecția proiectelor niciunul dintre tipurile de actori implicați (sectorul public, sectorul privat, societatea civilă și comunitatea marginalizată) nu deține mai mult de 49% din drepturile de vot;
* să asigure că cel puțin 50% din voturile privind deciziile de selecție sunt exprimate de parteneri care nu au statutul de autorități publice;
* să permită selecția prin procedură scrisă.

Procedura va fi aprobată de CD al GAL, iar pentru asigurarea transparenţei, aceasta va fi postată pe pagina de web a GAL și/sau afişată la sediul GAL etc.

În termen de **1 lună** de la semnarea contractului pentru cheltuielile de funcționare, GAL va transmite Procedura celor două AM-uri, pentru validare.

# Desfășurarea procesului de evaluare și selecție a propunerilor de proiecte la nivelul GAL

# Lansarea apelurilor de propuneri de proiecte de către GAL

GAL lansează apelurile de selecţie a propunerilor de proiecte, în conformitate cu lista indicativă de intervenții aferentă SDL, în termen de maximum **1 lună** de la validarea Procedurii de selecție de către cele 2 AM-uri.

Termenul limită pentru depunerea propunerilor de proiecte va fi de 45 zile calendaristice, în așa fel încât potenţialii beneficiari să aibă timp suficient pentru pregătirea şi depunerea acestora.

Apelurile se adresează actorilor locali sau altor beneficiari care propun proiecte care vor fi implementate în **zona de acoperire** **a SDL** (teritoriul SDL).

Compartimentul tehnic al GAL asigură informațiile publice necesare beneficiarilor pentru completarea fișelor de propuneri de proiect privind aspectele de conformitate și eligibilitate pe care aceştia trebuie să le îndeplinească.

De asemenea, reprezentanții ADR/OIR vor asigura asistență de tipul help desk pentru GAL în vederea pregătirii și desfășurării apelurilor de proiecte.

# Elemente obligatorii ale apelurilor de propuneri de proiecte

Apelul de selecţie a propunerilor de proiecte trebuie să conţină minimum următoarele informaţii:

* **detalii administrative** despre lansarea apelului și calendarul de desfășurare:
  1. data lansării apelului de selecţie;
  2. data limită de depunere a propunerilor de de proiecte;
  3. locul şi intervalul orar în care se pot depune proiectele;
  4. datele de contact a GAL unde solicitanţii pot obţine informaţii detaliate;
  5. valoarea apelului;
  6. valoarea minimă și maximă eligibilă a unui proiect;
* **modelul-cadru al fișei** de proiect pentru respectivul apel;
* **documentele justificative** pe care trebuie să le depună solicitantul odată cu depunerea fișei de proiect, în conformitate cu cerinţele pentru intervențiile FEDR și FSE;
* **criteriile de evaluare și selecție**:
  + - criteriile minime de eligibilitate pe care trebuie să le îndeplinească solicitantul și proiectul;
    - criteriile de prioritizare și selecție a proiectelor pentru respectivul apel, în conformitate cu obiectivele și indicatorii SDL aferenți;

În vederea asigurării transparenței, toate informațiile legate de apelurile de proiecte vor fi publicate la sediul GAL-ului, la sediul primariei și eventual sediul Consiliului judeţean şi vor fi afişate pe pagina de internet a GAL-ului.

De asemenea, GAL va publica pe pagina de internet proprie informaţiile detaliate aferente intervențiilor lansate și va asigura disponibilitatea la sediul GAL, pentru potențialii beneficiari, a unei variante electronice (suport CD/DVD) sau pe suport tipărit a informaţiilor detaliate aferente intervențiilor lansate.

# Criteriile minime de eligibilitate

Pentru toate apelurile de proiecte lansate de GAL vor fi avute în vedere următoarele criterii minime de eligibilitate:

1. ***Aria de implementare și obiectivul proiectului***

Proiectul se implementează în aria de acoperire a SDL și contribuie la atingerea obiectivelor SDL.

*În situații excepționale, pentru proiectul POCU, anumite activități specifice se pot desfășura și în afara teritoriului acoperit de SDL, dar trebuie să existe o fundamentare adecvată în cadrul cererii de finanțare pentru aceste situații posibile. (ex. activități de formare, ucenicie) cu condiția obligatorie ca grupul țintă pentru proiectul POCU să fie cel definit în cadrul prezentului document și a anexelor acestuia.*

1. ***Durata proiectului***

Perioada de implementare a activităților proiectului nu depășește 31 decembrie 2023.

1. ***Grupul țintă***

* Persoanele vizate de activitățile proiectului fac parte din categoriile aflate în risc de sărăcie sau excluziune socială și au domiciliul/locuiesc în teritoriul SDL.
* În cadrul grupului țintă vizat prin proiectele POCU, persoanele care au domiciliul/locuiesc în ZUM trebuie să reprezinte un procent cel puțin egal cu ponderea locuitorilor din ZUM în totalul populației din teritoriul SDL (ZUM și zona urbană funcțională).
* Minimum 50% din grupul tinta al proiectelor POCU (persoanele care beneficiază de servicii integrate) trebuie să beneficieze de **măsuri de ocupare** (ex. ucenicie, stagii, subvenționarea locurilor de muncă, formare profesională, antreprenoriat etc.)

1. ***Tipurile de solicitanți***

* Pentru proiectele POR, solicitantii pot fi:
* Unități Administrativ Teritoriale Oraș/Municipiu/sectoarele municipiului București definite conform Legii administrației publice locale nr. 215/2001, cu modificările și completările ulterioare (APL-uri), ca membru in GAL-ul constituit pentru implementarea SDL;
* Parteneriate între UAT Oraș/Municipiu/ sectoarele municipiului București - membru GAL eligibil în cadrul POCU 2014-2020 și lider de parteneriat - și furnizori de servicii sociale acreditați conform legislației în vigoare – pentru acele investiții în care se vor furniza servicii sociale (în cazul centrelor comunitare integrate - CCI medico-sociale);
* Furnizori publici și privati de servicii sociale acreditați conform legislației în vigoare, cu o vechime de cel putin un an, inainte de depunerea proiectului, cu competențe în furnizare de servicii sociale, comunitare, desfasurare de activitati recreativ-educative, culturale, agrement și sport;
* Întreprinderide economie socială de inserție[[2]](#footnote-2).
* Pentru proiectele POCU, solicitanții pot fi:
* Autoritățile publice locale cu responsabilități în domeniu, în parteneriat cu actori sociali relevanți /Furnizori de servicii sociale acreditați în condițiile legii
* Entități relevante pentru implementarea proiectelor aferente SDL selectate

1. ***Tipuri de intervenţii eligibile***

| **POR** | **POCU** |
| --- | --- |
| * construire/reabilitare/modernizare de unităţi de învăţământ preuniversitar (creşe, grădiniţe, şcoli primare, şcoli gimnaziale etc.); * construirea/dotarea cu echipamente a infrastructurii întreprinderilor de economie socială de inserţie. * reabilitare/modernizare centre comunitare integrate medico-sociale; * construire/reabilitare/modernizare locuinţe sociale; * construire/reabilitare/modernizare clădiri pentru a găzdui diferite activități sociale, comunitare, culturale, agrement și sport etc. (de ex: clădiri cu destinație de: centre multifunctionale, cantine sociale, băi publice, centre de agrement, biblioteci, teatre, cămine culturale etc). * crearea/reabilitarea/modernizarea spațiilor publice urbane (străzi nemodernizate, inclusiv reabilitarea/modernizarea utilităților publice, zone verzi neamenajate, terenuri abandonate, zone pietonale și comerciale, etc.) cu respectarea prevederilor Legii nr.350/2001 privind amenajarea teritoriului şi urbanismul cu modificările și completările ulterioare, Legii nr.24/2007 privind reglementarea și administrarea spațiilor verzi din zonele urbane, cu modificările și completările ulterioare. | * intervenții în domeniul **educației**: sprijin pentru creșterea accesului și participării la educație: educația timpurie (de nivel ante-preșcolar și preșcolar), învățământ primar și secundar, inclusiv a doua șansă şi reducerea părăsirii timpurii a școlii) prin acordarea unor pachete integrate; * intervenții în domeniul **ocupării forței de muncă**: sprijin pentru accesul și/sau menținerea pe piața muncii; susținerea antreprenoriatului în cadrul comunității, inclusiv a ocupării pe cont-propriu; * intervenții în domeniul **dezvoltării/ furnizării de servicii (sociale/ medicale/ medico-sociale)**: sprijinirea dezvoltării/furnizării de servicii sociale/ furnizarea de servicii, inclusiv în cadrul centrelor comunitare integrate (medico-sociale); * intervenții în domeniul acordării de **asistență juridică pentru reglementări acte** (acolo unde este cazul); * intervenții în domeniul **îmbunătățirii condițiilor de locuit:** activități de îmbunătățire a condițiilor de locuit ale persoanelor din grupul țintă; * intervenții în domeniul **combaterii discriminării și promovării multiculturalismului:** campanii de informare şi conștientizare/ acțiuni specifice în domeniul combaterii discriminării și acțiuni de implicare activă și voluntariat al membrilor comunității în soluționarea problemelor cu care se confruntă comunitatea/ Acțiuni de facilitare și mediere pentru identificarea și consolidarea de parteneriate. |

* ***Proiectele POCU*** *trebuie să vizeze* ***intervenții integrate*** *(pachete integrate de măsuri în funcție de nevoile grupurilor țintă vizate), în sensul abordării a cel puțin două domenii de intervenție (educație, ocupare, servicii sociale, asistență socială, combaterea discriminării etc.) din care un domeniu să fie ocupare, având în vedere indicatorii POCU aferenți Obiectivului Specific 5.1. Activitățile de ocupare din cadrul proiectelor POCU vor fi sub incidența ajutorului de minimis. În acest sens, va fi aplicabila schema de ajutor de minimis pentru Obiectivul Specific 5.1. POCU.*

1. ***Indicatori***

* Proiectul urmărește îndeplinirea **indicatorilor** **relevanți din cadrul POCU și POR,** în conformitate cu tabelul de mai jos**.**
* Proiectele POCU trebuie să prevadă **atingerea țintelor minime obligatorii** **pentru indicatorii de realizare și rezultat POCU**, în funcție de bugetul proiectului, conform informațiilor de mai jos și celor din cadrul Anexei ”Indicatori 5.1”.

|  |  |  |  |
| --- | --- | --- | --- |
| **Program**  **Indicatori** | **PO Regional** | **PO Capital Uman** | |
| **Indicator** | **Ținta minimă obligatorie** |
| **Indicatori de realizare** | * Persoane care trăiesc în zone urbane unde s-au implementat strategii integrate de dezvoltare locală (1S46) * Clădiri publice sau comerciale construite sau renovate în zonele urbane(CO39) * Spații deschise create sau reabilitate în zonele urbane(CO38) | Persoane din comunitățile marginalizate aflate în risc de sărăcie şi excluziune socială care beneficiază de servicii integrate[[3]](#footnote-3), din care:   * + - Roma | * Regiuni mai puțin dezvoltate – **400 persoane** * Regiune dezvoltată **–200 persoane**   **\*** *Este obligatoriu ca minimum 50% din grupul ţintă aferent acestui indicator să beneficieze de măsuri de ocupare* |
| Servicii[[4]](#footnote-4) la nivelul comunităților marginalizate aflate în risc de sărăcie şi excluziune socială care beneficiază de sprijin, din care:   * + Servicii medicale   + Servicii sociale   + Servicii socio-medicale |
| **Indicatori**  **de rezultat** | * Populația aflată în risc de sărăcie şi excluziune socială din zonele marginalizate urbane (1S45)– se va avea în vederea scăderea numărului acestei populații * Nota: Acest indicator nu face obiectul monitorizării și raportării beneficiarului, fiind in responsabilitatea AMPOR. | Persoane din comunitățile marginalizate aflate în risc de sărăcie şi excluziune socială care dobândesc o calificare, la încetarea calității de participant, din care:   * + Roma | **50%** din numărul persoanelor care beneficiază de **măsuri de ocupare** |
| Persoane din comunitățile marginalizate aflate în risc de sărăcie şi excluziune socială care au un loc de muncă, inclusiv cele care desfășoară o activitate independentă, la încetarea calității de participant, din care:   * + Roma | **25%** din numărul persoanelor care beneficiază de **măsuri de ocupare** |
| Servicii la nivelul comunităților marginalizate aflate în risc de sărăcie şi excluziune socială funcționale, din care:   * + Servicii medicale   + Servicii sociale   + Servicii socio-medicale | **70%** din ţinta indicatorului de realizare Servicii la nivelul comunităților marginalizate aflate în risc de sărăcie şi excluziune socială care beneficiază de sprijin |

**Țintele minime obligatorii (condiție de eligibilitate)** pentru indicatorii de realizare/rezultat aferenți proiectelor POCU au fost stabilite la un buget de 1 milion Euro pentru proiectele POCU implementate în SDL din regiunile mai puțin dezvoltate / 500.000 Euro pentru proiectele POCU implementate în SDL din regiunea dezvoltată (București-Ilfov), acestea crescând sau reducându-se direct proporțional cu valoarea bugetul proiectului.

Țintele minime obligatorii sunt prezentate pe larg în **Anexa ”Indicatori 5.1”.**

Definițiile detaliate ale indicatorilor POCU se regăsesc în **Anexa ”Definițiile indicatorilor OS 5.1”.**

1. ***Asigurarea complementarității investițiilor soft și hard***

Proiectul prezintă modalitatea prin care se asigură complementaritatea între investițiile FEDR, în infrastructură, și măsurile soft, de tip FSE, inclusiv prin intermediul finanțărilor din alte surse.

1. ***Asigurarea contribuției proprii a solicitantului/partenerilor***

Este asigurată contribuția eligibilă minimă a solicitantului și partenerilor, după caz.

Contribuția eligibilă minimă a solicitantului/partenerului în cadrul proiectelor POCU / POR reprezintă procentul din valoarea totală eligibilă a proiectului propus, care va fi suportat de solicitant și de fiecare dintre parteneri în cazul cererilor de finanțare depuse în parteneriat.

În cadrul apelurilor de propuneri de proiecte lansate de GAL, contribuția eligibilă minimă a solicitantului și partenerilor, după caz, din totalul costurilor eligibile, este prezentată în tabelul de mai jos:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  |  |  | **Cofinanțarea națională % pe tipuri de entitate cu rol de beneficiar/partener** | | | | | |
| **Axa Prioritară**  **POCU** | **Tipuri de regiuni** | **Cofinanțare UE %** | **Cofinanțare națională % din care:** | **Persoane juridice de drept privat fără scop patrimonial** | | **Instituții publice finanțate integral din venituri proprii sau parțial de la bugetul de stat, bugetul asigurărilor sociale de stat sau bugetele fondurilor speciale** | | **Persoane juridice de drept privat cu scop patrimonial** | |
| **Cofinanțare proprie %** | **Cofinanțare publică %** | **Cofinanțare proprie %** | **Cofinanțare publică %** | **Cofinanțare proprie %** | **Cofinanțare publică %** |
| AP 5  POCU | Regiune mai dezvoltată | 90 | 10 | 0 | 10 | 2 | 8 | 5 | 5 |
| Regiune mai puțin dezvoltată | 95 | 5 | 0 | 5 | 2 | 3 | 5 | 0 |

|  |  |  |  |  |
| --- | --- | --- | --- | --- |
| **Axa prioritară** | **Tipuri de regiuni** | **Cofinanțare UE** | **Cofinanțare națională** | |
| **Cofinanțare proprie (beneficiar)** | **Cofinanțare publică**  **(buget de stat)** |
| **AP 9**  **POR** | Regiune mai dezvoltată | 90 | 2 | 8 |
| Regiuni mai puțin dezvoltate | 95 | 2 | 3 |

Pe parcursul implementării proiectului, cheltuielile considerate neeligibile, vor fi suportate de către beneficiar/parteneri.

# Criterii orientative de prioritizare și selecție a proiectelor[[5]](#footnote-5):

1. contribuția proiectului la atingerea obictivelor specifice SDL;
2. contribuția proiectului la atingerea țintelor indicatorilor specifici ai SDL;
3. proiectul vizează un număr cât mai mare de persoane aflate în risc de sărăcie sau excluziune socială);
4. proiectul FEDR/FSE este complementar cu un proiect FSE/FEDR;
5. în cazul proiectelor POR:
   1. proiectul se implementează în zone de tip ghetou cu blocuri, în zone de tip ghetou din foste colonii de muncitori (dat fiind numărul cel mai mare din categoriile de zone marginalizate urbane, conform Atlasului Zonelor Urbane Marginalizate, cu risc mare de segregare rezidențială) și vizează asigurarea cu utilități publice: salubrizare (gestionarea deșeurilor), apă potabilă, electricitate, agent termic, canalizare, iluminat;
   2. proiectul are documentația tehnico-economică în curs de elaborare/finalizare sau este finalizată;
   3. proiectul prevede modernizarea spațiilor publice urbane si transformarea lor în terenuri de joaca, parculete, zone pietonale / comerciale sau străzi etc., în vederea creării/îmbunătățirii legăturii dintre zona în care trăiește comunitatea marginalizata și zona funcțională;
6. În cazul proiectelor POCU:
   1. Proiectul vizează ținte mai mari pentru indicatorii din domeniul ocupării;
   2. Proiectul vizează o comunitate roma[[6]](#footnote-6).

# Evaluarea și selecția proiectelor de către GAL

# Constituirea Comitetului de Selecție

În cadrul GAL se constituie un *Comitet de Selecţie* cu rol de evaluare și selecţie pentru proiectele ce vor fi implementate în teritoriul SDL.

Comitetul de Selecţie trebuie să se respecte următoarele cerinţe:

* Cel puțin 50% din membri trebuie să aparțină partenerilor din sectorul non-public;
* Niciunul dintre tipurile de actori implicați (sectorul public, sectorul privat, societatea civilă și comunitatea marginalizată) nu deține mai mult de 49% din drepturile de vot;
* Selecţia proiectelor se face aplicând regula de „dublu cvorum”, respectiv pentru validarea voturilor, este necesar ca în momentul selecţiei să fie prezenţi cel puţin 50% din membrii Comitetului de Selecţie, din care peste 50% să fie din mediul privat şi societatea civilă;

# Evitarea conflictului de interese în procesul de evaluare și selecție a proiectelor

Toate persoanele implicate la nivelul GAL în evaluarea şi selecţia proiectelor (membri în Comitetul de Selecţie, în Comisia de Soluţionare a Contestaţiilor sau evaluatorii GAL implicaţi în procesul de selecție) vor trebui să completeze o Declaraţie privind evitarea conflictului de interese, în care să se facă referire la prevederile art.10 şi 11 din OG nr.66/2011, Secţiunea II – Reguli în materia conflictului de interes.

Dacă într-unul din proiectele depuse pentru selectare este implicat la nivelul entităților deponente unul din membrii Comitetului de Selecţie, Comisiei de contestaţii sau unul dintre angajaţii GAL cu atribuții în evaluarea proiectelor sau afini ai acestora sau a unei entităţi juridice în care respectiva persoană are implicaţii/interese, în conformitate cu prevederile legale naţionale (Legea nr.161/2003, OUG nr.66/2011) şi comunitare (Regulamentul CE nr.1605/2002, Regulamentul nr.2342/2002 etc.) aplicabile, persoana în cauză nu va participa la procesul de evaluare și selecție, nu are drept de vot şi nu va participa la întâlnirea comitetului respectiv pentru sesiunea de selecţie, contestaţie în cauză.

În cazul în care unul dintre angajaţii GAL sau membrii desemnaţi de Comitetul de Selecţie, Comisia de contestaţii constată că se află în situaţia de conflict de interese, acesta are obligaţia de a solicita de îndată înlocuirea sa.

În conţinutul Declaraţiei pe proprie răspundere se vor menţiona cel putin următoarele aspecte:

a. Numele şi prenumele declarantului;

b. Funcţia deţinută la nivel GAL;

c. Rolul în cadrul procesului de evaluare, Comitetului de selecţie/Comisiei de Soluţionare a Contestaţiilor;

d. Luarea la cunoştinţă a prevederilor privind conflictul de interes aşa cum este acesta prevăzut la art.10 şi 11 din OG nr.66/2011, Secţiunea II – Reguli în materia conflictului de interes;

e. Asumarea faptului că în situaţia în care se constată că aceasta declaraţie nu este conformă cu realitatea, persoana semnatară este pasibilă de încălcarea prevederilor legislaţiei penale privind falsul în declaraţii;

f. Respectarea Regulamentului intern de organizare și funcționare, a procedurilor şi regulilor aplicabile funcţiei pe care o deţine, astfel cum acestea sunt descrise în manualele de proceduri interne ale GAL, aplicabile activității pe care o desfășoară pe parcursul întregii perioade în care deţin această funcţie;

g. Să nu fie implicat în activitatea de pregătire sau implementare de proiecte/cereri de finanțare, precum și în alte activități care ar conduce la suspiciuni legate de imparțialitatea și obiectivitatea în îndeplinirea sarcinilor şi responsabilităţilor ce îi revin în calitate de angajat al GAL;

h. Ca ori de câte ori este implicat în analiza/evaluarea/contractarea/ monitorizarea implementării/certificării cheltuielilor realizate în cadrul unui proiect depus spre finanţare/finanţat prin POR și POCU să nu se afle într-o situaţie care l-ar împiedica să acţioneze imparţial şi nediscriminatoriu;

i. Să informeze din timp Adunarea Generală a GAL/CD al GAL asupra apariţiei oricăror circumstanţe de natură să îi afecteze obiectivitatea şi imparţialitatea în exercitarea în îndeplinirea atribuțiilor de serviciu in situațiile în care:

* 1. este soţ/soţie cu vreuna din persoanele care deţin părţi sociale, părţi de interes, acţiuni din capitalul subscris al unuia dintre solicitanţi ori care fac parte din consiliul de administraţie/organul de conducere sau de supervizare a unuia dintre solicitanţi/contestatari sau al operatorilor economici care au elaborat fișele de proiecte/proiectele/cererile de finanţare sau orice document anexat acestora şi/sau a proiectului tehnic, inclusiv a firmelor partenere/legate ale acestora, dacă este cazul;
  2. este rudă sau afin, până la gradul al doilea inclusiv, cu persoane care deţin părţi sociale, părţi de interes, acţiuni din capitalul subscris al unuia dintre solicitanţi ori care fac parte din consiliul de administraţie/organul de conducere sau de supervizare a unuia dintre solicitanţi/contestatari sau al operatorilor economici care au elaborat fișele de proiecte/proiectele/cererile de finanţare sau orice document anexat acestora.

# Procedura de evaluare și selecție a propunerilor de proiecte

* Comitetul de Selecție urmărește îndeplinirea criteriilor minime de eligibilitate și acordă punctaje în funcție de criteriile proprii de prioritizare și selecție stabilite la nivelul GAL pentru respectivul apel, în conformitate cu specificul SDL.
* Pentru proiectele POR se recomandă ca evaluatorii GAL, membrii în Comitetul de Selecție să realizeze „vizita” pe teren în vederea verificării eligibilităţii proiectului;
* Toate verificările efectuate de către evaluatorii GAL vor respecta principiul de verificare „4 ochi”, respectiv vor fi semnate de către 2 angajaţi - un angajat care completează şi un angajat care verifică;
* Dacă este cazul, evaluatorii GAL vor solicita beneficiarului clarificări referitoare la îndeplinirea criteriilor. Nu se vor lua în considerare clarificările de natură să completeze /modifice datele iniţiale ale proiectului depus;
* În procesul de selecție, GAL va invita un reprezentant al OI ADR și un reprezentant al OIR POCU, aceștia având calitatea de observator.
* GAL va comunica OI-urilor înainte cu 5 zile lucrătoare data de începere a sesiunii de selecție a propunerilor de proiecte, date specifice referitoare la apelul/apelurile respective, locația și adresa.
* Reprezentanții OI se vor prezenta la sesiunea de selectie și vor întocmi un Raport de observator, în care vor menționa dacă au fost respectate: criteriile minime de eligibilitate POR/POCU, procedura de selectie și punctajul aferent, prevederile privind conflictul de interes, precum și orice alte probleme/aspecte apărute pe timpul selecției. Raportul de observator va fi atașat la Raportul de Selecție elaborat de GAL (A se vedea modelul orientaiv din **Anexa 5: Model Raport de Selecție GAL).**
* După încheierea procesului de evaluare şi selecţie, Comitetul de Selecţie va emite un *Raport de Selecţie Intermediar*, în care vor fi înscrise propunerile de proiecte retrase, neeligibile, eligibile neselectate şi eligibile selectate, valoarea acestora, numele solicitanţilor, iar pentru propunerile de proiecte eligibile punctajul obţinut pentru fiecare criteriu de selecţie. Raportul de Selecţie Intermediar va fi semnat de către toţi membrii Comitetului de Selecţie; se va specifica apartenenţa lor la mediul privat sau public. Raportul de Selecţie Intermediar va fi publicat la sediul GAL și eventual pe pagina de web a GAL (în cazul în care acest lucru este posbil), în 5 zile lucrătoare de la aprobare. În baza acestuia, GAL va transmite rezultatele selecţiei către solicitanţi. Notificările către solicitanţi asupra rezultatului selecţiei vor fi semnate de către Reprezentantul legal al GAL sau de un angajat al GAL desemnat în acest sens. Notificarea se va transmite prin poșta cu confirmare de primire din partea solicitantului. Notificările trebuie să conţină motivele pentru care propunerile de proiecte nu au fost selectate, precum şi perioada de depunere şi soluţionare a contestaţiilor.
* Beneficiarii care au fost notificaţi de către GAL de faptul că propunerile acestora de proiecte nu au fost selectate pot depune contestaţii la sediul GAL. Contestaţiile pot fi depuse în termen de maximum 5 zile lucrătoare de la primirea notificării. Contestaţiile primite vor fi analizate de către o *Comisie de Soluţionare a Contestaţiilor* înfiinţată la nivelul GAL în acest sens, care va fi compusă din alte persoane faţă de cele care au făcut parte din Comitetul de Selecţie. Componenţa Comisiei de Soluţionare a Contestaţiilor va respecta ponderile privind participarea public – privată aplicate pentru constituirea Comitetului de Selecţie. Comisia de Soluţionare a Contestaţiilor este numită şi aprobată de către Președintele GAL, în conformitate cu prevederile Statutului GAL. GAL va prevede în procedura de selecţie inclusiv etapele de soluţionare a contestaţiilor. Membrii Comisiei de Soluţionare a Contestaţiilor vor respecta regulile conflictului de interes, completând aceeaşi declarație ca şi membrii Comitetului de selecţie.

Comisia de Soluţionare a Contestaţiilor va analiza la nivelul respectivelor propuneri de proiecte, exclusiv aspectele care au făcut obiectul contestaţiilor. În urma soluţionării eventualelor contestaţii, Comisia de Soluţionare a Contestaţiilor va elabora un *Raport de Contestaţii*, care va fi semnat de către membrii Comisiei şi va fi înaintat Comitetului de Selecţie GAL. În baza Raportului de Contestaţii, Comitetul de Selecţie va emite Raportul de Selecţie (final), în care vor fi înscrise propunerile de proiecte retrase, neeligibile, eligibile neselectate şi eligibile selectate, valoarea acestora, numele solicitanţilor, iar pentru propunerile de proiecte eligibile punctajul obţinut pentru fiecare criteriu de selecţie;

* Raportul de Selecţie final trebuie aprobat de CD al GAL și trebuie să conțină precizarea că anumite propuneri de proiecte pot fi respinse dacă se constată la nivelul CCS aspecte referitoare la neîndeplinirea cerințelor minime de eligibilitate sau încalcarea unor principii generale de selecție/procedura de selecție aprobată;
* Propunerile de proiecte care au obținut cel puțin punctajul minim dar care nu au fost selectate pentru finanțare în cadrul Raportului de selecție ca urmare a epuizării bugetului la nivelul apelului, vor constitui **lista de rezervă** la nivelul apelului respectiv.
* În vederea asigurării transparenţei procesului de selecţie realizat la nivelul GAL, Rapoartele de Selecţie trebuie făcute publice, minim la sediul GAL-ului şi la sediul Primariei și Consiliului Judetean și eventual și pe pagina de web a GAL.

***Notă:*** GAL poate derula/implementa și alte activități/proiecte care pot fi finanțate și din alte surse de finanțare, în plus de FEDR și FSE, cu condiția evitării dublei finanțări.

# Verificarea pachetului de propuneri de proiecte selectate de către GAL la nivelul CCS

Pachetul propunerilor de proiecte selectate în cadrul apelurilor desfășurate de GAL va fi înaintat Secretariatului CCS din cadrul Ministerului Dezvoltării Regionale, Administrației Publice și Fondurilor Europene, în vederea verificarii de către cele două Autorități de Management. GAL-urile au obligaţia de a prezenta odată cu propunerile de proiecte selectate și o copie conformă cu originalul a Raportului de Selecție final aprobat de CD. Detalii privind procedura de transmitere a listei proiectelor selectate la nivelul GAL vor fi transmise GAL pe parcursul procesului de implemntare, în functie de tipul apelurilor de propuneri de proiecte lansate.

CCS va verifica lista proiectelor selectate utilizând Matricea de corespondență privind complementaritatea intervențiilor *subsumate listei indicative de intervenții pentru care se intenționează solicitarea finanțării din POCU și din POR (Anexa 20 a SDL aprobate)*.

CCS va solicita clarificări/ sau va respinge lista de proiecte în următoarele situații:

* În situația nerespectării uneia/sau mai multor cerințe referitoare la eligibilitatea beneficiarilor, eligibilitatea intervențiilor;
* În cazul în care în lista de proiecte există proiecte care nu prezintă satisfăcător modalitatea de asigurare a complementarității între investițiile tip FEDR și FSE.;

În cazul în care se va decide că lista de proiecte nu respectă condițiile de mai sus, GAL va putea revizui lista de proiecte prin înlocuirea proiectelor neconforme cu următoarele proiecte ca punctaj din lista de rezervă (dacă este cazul). În situația în care nu există listă de rezervă la nivelul respectivului apel, se poate lansa la nivelul GAL un nou apel, cu respectarea acelorași etape. În această situație, numărul minim de zile calendaristice de la lansare până la data limită de depunere a propunerilor de proiecte poate fi redus la 30 zile.

# Depunerea proiectelor selectate in sistemul informatic

AMPOR/AMPOCU vor deschide sistemul informatic MySMIS pentru încărcarea proiectelor. Acesta se va deschide exclusiv beneficiarilor ale caror proiecte au fost selectate de GAL și au trecut cu succes de verificarea CCS. Proiectele POR/POCU selectate de GAL-uri, verificate de CCS și încărcate în sistemul informatic MySMIS vor respecta condițiile prevăzute în Ghidul specific.

Documentele suport aferente proiectelor selectate (documentația tehnico-economică) se vor depune în MYSMIS odată cu cererea de finanțare în cadrul apelului lansat de către ADR/OIR aferent regiunii unde se implementează proiectul.

De asemenea, autoritatea responsabilă va încărca în MYSMIS, ca si documente suport, inclusiv documentele emise în contextul evaluării și selecției realizate la nivelul GAL-urilor (ex. rapoarte intermediare și finale de selecție, rapoarte tehnice, liste de verificare, notificări, etc).

Cererile de finanțare vor fi verificate și contractate conform procedurilor AMPOR/AMPOCU.

În acest context, încă *de* la lansarea apelurilor de proiecte la nivelul GAL, potențialii beneficiari vor fi informați cu privire la condițiile pe care trebuie să le îndeplinească la momentul depunerii cererilor de finanțare către AMPOR și AMPOCU, în conformitate cu prevederile *Ghidului Solicitantului. Conditii generale pentru accesarea fondurilor* publicat pe site-ul [www.inforegio.ro](http://www.inforegio.ro), respectiv prevederile documentului *Orientări privind accesarea finanțărilor în cadrul POCU 2014-2020.*

|  |
| --- |
| ***Notă pentru proiectele POR:***   * Prin proiect se va asigura accesul la serviciile furnizate în cadrul clădirilor pentru persoanele aflate în risc de sărăcie sau excluziune socială, dar și pentru membrii comunității nemarginalizate (în vederea evitării segregării); * Proiectul respectă/propune măsuri de respectare a principiilor nonsegregării și desegrării în conformitate cu „Ghidul adresat Statelor Membre pentru folosirea fondurilor structurale și de investiții în combaterea segregării teritoriale și școlare”, publicat la adresa <http://ec.europa.eu/regional_policy/sources/docgener/informat/2014/thematic_guidance_fiche_segregation_en.pdf>; * Spațiile publice urbane trebuie să fie în proprietatea/administrarea UAT Oraș/Municipiu/ sectoarele municipiului București, membru în GAL; * Lucrările de modernizare pot cuprinde și dotări minime care țin de funcționalitatea imobilului; * Clădirea/terenul/infrastructura/infrastructura edilitară/străzile incluse în proiect nu au mai beneficiat de finanţare publică în ultimii 5 ani înainte de data depunerii proiectului în cadrul apelului de proiecte pe axa 9, FEDR, pentru acelaşi tip de activităţi (construcţie/extindere/modernizare/reabilitare) realizate asupra aceleiaşi infrastructuri/aceluiaşi segment de infrastructură şi nu beneficiază de fonduri publice din alte surse de finanţare; * Imobilul[[7]](#footnote-7) (clădire, teren, infrastructură), ce face obiectul proiectului care implică execuţia de lucrări de construcţii îndeplineşte cumulativ, începând cu data depunerii cererii de finanţare, următoarele condiţii:   + să fie liber de orice sarcini sau interdicţii ce afectează implementarea operaţiunii;   + să nu facă obiectul unor litigii având ca obiect dreptul invocat de către solicitant pentru realizarea proiectului, aflate în curs de soluţionare la instanţele judecătoreşti;   + să nu facă obiectul revendicărilor potrivit unor legi speciale în materie sau dreptului comun. * Solicitantul are drept de proprietate publică/proprietate privată sau drept de administrare/concesiune/superficie asupra imobilului (clădire, teren, infrastructură), obiect al proiectului, începând cu data depunerii proiectului în cadrul apelului de proiecte pe axa 9 - DLRC, POR. * În cazul semnării contractului de finanțare, solicitantul trebuie să demonstreze deţinerea drepturilor de proprietate/administrare/concesiune/superficie după caz, pe o perioadă de cinci ani de la efectuarea plății finale sau în termenul prevăzut de normele privind ajutorul de stat. |

|  |
| --- |
| ***Notă pentru proiectele POCU:***   * Solicitantul și partenerii proiectelor POCU trebuie să demonstreze capacitatea financiară, în conformitate cu prevederile Orientărilor privind accesarea finanțărilor în cadrul POCU 2014-2020; * În cazul proiectelor în parteneriat, entitatea solicitantă, în calitate de lider al parteneriatului, trebuie să îndeplinească toate condițiile privind procesul de selecție a partenerilor, în concordanță cu activitățile proiectului în care acesția vor fi implicați; * Proiectele propuse spre finanțare trebuie să asigure evitarea dublei finanțări atât la nivel de activități, cât și la nivel de membri ai grupului țintă. Nu vor fi acceptate la finanțare măsuri similare pentru comunitățile marginalizate care beneficiază de sprijin și în cadrul AP 6 - PI .i, respectiv AP4 - PI 9.ii (OS 4.1, OS 4.2, OS 4.4); * Solicitantul/beneficiarul trebuie să se asigure în implementare că participanţii la operaţiuni nu au reprezentat grup ţintă pentru formare profesională pe același tip de curs și domeniu (și același nivel de calificare), co-finanţat din fonduri nerambursabile. |

1. *Conținutul minim obligatoriu* *pentru fișele propunerilor de proiect POR/POCU sunt prezentate în Anexele 1 și 2* [↑](#footnote-ref-1)
2. *Vor fi subiectul unei scheme de minimis pentru servicii de interes economic general* [↑](#footnote-ref-2)
3. *În cadrul proiectelor POCU, prin persoane care beneficiază de servicii integrate se înțelege persoane care beneficiază, în cadrul unui proiect de minimum 2 măsuri din următoarele:*

   * *educație*
   * *ocupare – (ex. ucenicie, stagiu, formare profesională, informare și consiliere profesională, subvenționarea angajatorilor pentru angajarea persoanelor aparținând acestor categorii, evaluarea competențelor dobândite în sistem non-formal și informal, sprijin pentru înființarea unei afaceri, sprijin pentru ocuparea în cadrul întreprinderilor de economie socială);*
   * *servicii (sociale/ medicale/ medico- sociale)*
   * *asistență juridică pentru reglementarea actelor de identitate, de proprietate, de stare civilă (acolo unde este cazul), de obținere a drepturilor de asistență socială (beneficii de asistență/servicii sociale)*
   * *locuire*

   [↑](#footnote-ref-3)
4. *Indicatorul ia în calcul fiecare tip de serviciu social furnizat în cadrul proiectului în comunitatea marginalizată vizată (ex. servicii de îngrijire personală; servicii de recuperare/reabilitare; servicii de inserţie/ reinserţie socială, servicii sociale destinate anumitor categorii de beneficiari:- copilului şi/sau familiei; persoanelor cu dizabilităţi; persoanelor vârstnice; victimelor violenţei în familie; persoanelor fără adăpost; persoanelor cu diferite adicţii (consum de alcool, droguri, alte substanţe toxice, internet, jocuri de noroc etc.) etc.* [↑](#footnote-ref-4)
5. *Acestea vor fi personalizate de fiecare GAL, în funcție de specificul/obiectivele SDL* [↑](#footnote-ref-5)
6. *În conformitate cu definiția POCU comunitățile roma sunt: „acele comunități în care populația aparținând minorității roma reprezintă minim 10% din totalul populației de la nivelul comunității”. Corespunzător, comunitățile în care populația aparținând minorității roma este prezentă într-un procent mai mic de 10% din totalul populației de la nivelul comunității respective sunt considerate a fi comunități non-roma.*

   * *Populația aparținând minorității roma se referă la persoanele care se auto-declară ca fiind de etnie romă.*

   [↑](#footnote-ref-6)
7. *Prin* ***imobil*** *obiect al proiectului se inţelege, conform Ghidului general POR 2014-2020, Anexa 10.5 Listă explicativă, „terenul, cu sau fără construcţii, de pe teritoriul unei unităţi administrativ-teritoriale, aparţinând unuia sau mai multor proprietari, care se identifică printr-un număr cadastral unic. (conform Legii 7/1996, cu modificările şi completările ulterioare)”, ce face obiectul proiectului* [↑](#footnote-ref-7)